અંતરિયાળ ચીન સરહદ સ્થિત બરફ આચ્છાદિત તવાંગથી ૫૬ કિ.મી. દૂર ૮૦૦૦ ફૂટની દુર્ગમ ઊંચાઈ પર બોમદિલા નામની એક જગ્યા છે. મહારાષ્ટ્રથી અરુણાચલમાં સંઘ પ્રચારક બનીને આવેલા રાજેશજી જ્યારે અહીંના બસ સ્ટેશન પર ઊતર્યા તો તેમને અજીબ પ્રકારનું વાતાવરણ દેખાયું. આજુબાજુ ૭૦થી વધુ કિશોર-કિશોરીઓ ટોળે વળ્યાં હતાં. તમામના ચહેરા પર ચિંતા હતી, તો કેટલાંક રડી રહ્યાં હતાં. રાજેશજીને ખબર પડી કે તમામ બાળકો ગણિત વિષયમાં નાપાસ થયા છે, માટે ચિંતાતુર બની રડી રહ્યાં છે. માત્ર બોમદિલામાં જ ૩૦૦ વિદ્યાર્થીઓ ગણિતમાં નાપાસ થયા હતા. બાળકોને હવે ભણવું નહોતું. ગણિત વિષયના ભયને કારણે આટલા બધા કિશોરોનું ભવિષ્ય બરબાદીના આરે હતું. આ વેદનાએ અરુણાચલ સેવા ભારતીને સેવાનો નવો માર્ગ બતાવ્યો.